ADVANCโชว์กำไรงามโต8%
แอดวานซ์ โชว์กำไรปี 2554 จำนวน 2.2 หมื่นล้านบาท โต 8% จากปีก่อนหน้า แจกปันผล 4.26 บาท
10 ก.พ. 2555

แอดวานซ์ โชว์กำไรปี 2554 จำนวน 2.2 หมื่นล้านบาท โต 8% จากปีก่อนหน้า แจกปันผล 4.26 บาท 
บริษัท แอดวานซ์ อินโฟร์ เซอร์วิส (ADVANC) ได้แจ้งต่อตลาดหลักทรัพย์แห่งประเทศไทยถึงผลประกอบการในปี 2554 ว่ามีกำไรสุทธิจำนวน 2.23 หมื่นล้านบาท เติบโต 8.3% เทียบกับปีก่อนหน้าที่มีกำไรสุทธิ 2.05 หมื่นล้านบาท 
ทั้งนี้ มีกำไรก่อนหักดอกเบี้ยภาษีและค่าเสื่อมราคา (อีบิตดา) 5.6 หมื่นล้านบาท ขยายตัวถึง 9.5% จากปีก่อนหน้า และมีกำไรจากการดำเนินงาน 3.9 หมื่นล้านบาท เติบโต 19.4% จากปีก่อนหน้า
คณะกรรมการบริษัทมีมติจ่ายเงินปันผลจากงวดดำเนินงานวันที่ 1 ก.ค.-31 ธ.ค. 2554 จำนวน 4.26 บาทต่อหุ้น กำหนดจ่ายวันที่ 23 เม.ย.นี้ 
ขณะที่รายได้ปี 2554 มีจำนวน 1.26 แสนล้านบาท ขยายตัว 13% เทียบกับปีก่อนหน้ามีจำนวน 1.11 แสนล้านบาท เป็นผลมาจากการเติบโตของปริมาณใช้งานบริการโทรศัพท์เคลื่อนที่และยอดขายอุปกรณ์ โดยในส่วนรายได้จากการให้บริการไม่รวมค่าเชื่อมโยงโครงข่าย (ไอซี) มีการขยายตัว 12% จากปี 2553 ผลพวงจากการโตทั้งบริการเสียงและบริการข้อมูล ส่งผลให้รายได้จากการให้บริการระบบเติมเงินต่อเลขหมายอยู่ที่ 203 บาทต่อเดือน เพิ่มขึ้น 4.1% ขณะที่รายได้จากระบบเหมาจ่ายรายเดือนต่อเลขหมายอยู่ที่ 691 บาทต่อเดือน เพิ่มขึ้น 5% 
ขณะเดียวกันในปี 2554 เอไอเอสมีรายได้จากการให้บริการเสียง 7.1 หมื่นล้านบาท เพิ่มขึ้น 8.3% และมีรายได้จากการให้บริการข้อมูล 1.9 หมื่นล้านบาท เพิ่มขึ้นถึง 31% ซึ่งคิดเป็นสัดส่วน 20% ของรายได้จากการให้บริการไม่รวมไอซี เพิ่มจากปี 2553 อยู่ที่ 17% เนื่องจากความต้องการใช้งานอินเทอร์เน็ตเป็นจำนวนมาก
สำหรับปี 2555 คาดว่ารายได้จากการให้บริการไม่รวมไอซีจะเติบโต 5-6% รายได้จากการให้บริการข้อมูลโต 25% และรายได้จากการขายอุปกรณ์จะโตมากกว่า 10% และตั้งเป้าหมายรักษาอัตรากำไรก่อนหักดอกเบี้ยภาษีและค่าเสื่อมราคา (อีบิตดา มาร์จิน) ที่ระดับ 44% พร้อมกับเตรียมเงิน 8 ,000 ล้านบาท เพื่อลงทุนโครงข่าย
ราคาหุ้น ADVANC วันที่ 9 ก.พ. ปิดลดลง 1.50 จุด หรือลดลง 0.98% มาปิดที่ 152 บาทต่อหุ้น
นักวิเคราะห์บริษัทหลักทรัพย์ บัวหลวง ให้ความเห็นว่า ราคาหุ้นของ ADVANC ได้ปรับตัวขึ้นแรงในช่วงไม่กี่เดือนที่ผ่านมา ซึ่งได้สะท้อนมูลค่าเพิ่มจากใบอนุญาต 3จี ไปแล้วล่วงหน้าก่อนการประมูลจริง ซึ่งคาดว่าจะเกิดขึ้นในช่วงครึ่งหลังของปี 2555